Vendi i Presidentit George W. Bush në histori 
Në ceremoninë e përurimit të bibliotekës së tij, zoti Bush tha se shpreson që administrata e tij të mbahet mënd për përhapjen e lirisë në botë
Përurimi i Bibliotekës dhe Muzeut Presidencial George W. Bush të enjten në Austin të Teksasit me siguri që do të ringjallë debatin lidhur me vendin e këtij presidenti në histori. Anketat e opinionit tregonin se zoti Bush nuk ishte aspak popullor kur u largua nga detyra në vitin 2009. Por sipas disa anketave të kohëve të fundit, miratimi i publikut për të është përmirësuar. Ish presidenti George W. Bush gjithnjë ka këmbëngulur se atë nuk e kanë shqetësuar kurrë anketat e opinionit, madje ka thenë se historia do të jetë gjykatësi i fundit i presidencës së tij. Në ceremoninë e përurimit të bibliotekës së tij presidenciale, zoti Bush tha se shpreson që administrata e tij një ditë të mbahet mënd për punën e saj për përhapjen e lirisë në botë. Historianët thonë se presidentët mund ta kenë të vështirë t’i shpëtojnë gjykimit të historisë apo të përpiqen ta ndryshojnë atë sapo largohen nga Shtëpia e Bardhë. Bruce Buchanan është profesor i shkencave politike në Universitetin e Teksasit dhe ekspert i presidencave. Ai thotë se ish presidenti Bush përballet me vështirësi të mëdha në përpjekjet për të ndryshuar perceptimin rreth administratës së tij me kalimin e viteve, veçanërisht kur bëhet fjalë për luftën në Irak. Kur zoti Bush u largua nga Shtëpia e Bardhë në janar të vitit 2009, mbështetja e publikut për të ishte 33 për qind. Por anketa më e fundit e opinionit e zhvilluar nga gazeta Washington Post dhe rrjeti televiziv ABC tregon se kjo mbështetje është rritur në 47 për qind, duke u dhënë përkrahësve të tij një farë shprese se imazhi i tij do të përmirësohet me kalimin e kohës. Edhe ish presidentët Harry Truman dhe Richard Nixon u larguan nga Shtëpia e Bardhë nën një mjegull politike. Zoti Truman nuk ishte popullor për shkak të luftës në Kore, ndërkohë që zoti Nixon u detyrua të jepte dorëheqjen për shkak të skandalit Watergate. Me kalimin e viteve, miratimi i publikut për zotin Truman u përmirësua, por kjo nuk ndodhi në rastin e ish presidentit Nixon. Historianët thonë se George W. Bushi shpreson që popullariteti i tij pas presidencës të pasojë modelin Truman. Historiani Richard Norton Smith thotë se shpesh ish presidentët bëhen më popullorë me kalimin e viteve, veçanërisht në epokën e informacionit modern. Zoti Smith thotë se kjo nuk ishte e vërtetë për shumë presidentë amerikanë në vitet e para pas krijimit të Shteteve të Bashkuara. Në historinë moderne, ish presidentë si Herbert Hoover, Jimmy Carter dhe Bill Clinton ia kanë kushtuar jetën shërbimit publik. Zoti Hoover, për shembull, kryesoi përpjekjet për të luftuar urine në Evropë pas Luftës së Dytë Botërore. Bruce Buchanan thotë se disa prej presidentëve më pak të sukseshëm në detyrë kanë qenë në gjendje të përmirësojnë reputacionin e tyre me punën që kanë bërë pasi janë larguar nga Shtëpia e Bardhë. Presidenti Barack Obama mori pjesë të enjten në përurimin e Bibliotekës Bush në Teksas dhe ka mundësi që t’i kenë kaluar në mëndje ide rreth së ardhmes së tij si ish president. Në bazë të kushtetutës amerikane, zoti Obama nuk lejohet të kandidojë për një mandat të tretë e prandaj do t’i bashkohet ‘klubit të ish presidentëve’ kur të përfundojë mandatin e tij të dytë në Shtëpinë e Bardhë në janar të vitit 2017.